DET LIVSSYNSÅPNE
SAMFUNNET

Ikke overraskende har debatten begynt om NOU 2013: 1, Det livssynsåpne samfunnet (Stålsettutvalget). Utredningen har så langt blitt møtt med alt fra lovord til påstander om reduksjonistisk fremstilling av religiøs praksis og feilaktig historiefremstilling. De to sistnevnte påstander kommer særlig fra røster innenfor Den norske kirke. Påstanden er at utredningen i sin håndtering av tros- og livssynspolitikken i Norge er reduksjonistisk i forhold til religiøs praksis. Utredningen tar ikke religiøsitet på alvor, med alle de erfaringer og verdier troen bærer med seg. I forlengelsen av dette fratar utredningen Den norske kirke sin unike rolle som kultur- og symbolbærer i det norske samfunn. Edvard Hoem skriver opprørt at folkekirken omgjøres til «...ei religiøs forsamling på lik linje med alle andre trussamfunn.» (Kyrkja, folket og oppdraget, Vårt Land 15. april 2013).
Dette nummeret av Nytt Norsk Kirkeblad løfter frem ulike aspekter ved Det livssynsåpne samfunn som en smaksprøve på høringssvarene og debatten som kommer utover høsten. Det kan være lurt å skjerpe sansene i forkant av debatten, og å tenke gjennom hva tros- og livssynsmangfoldet betyr for religiøs praksis i vår egen kirke.
På Kirkemøtet nå i april ble også Det livssynsåpne samfunn gjenstand for komitebehandling, noe som resulterte i en femsiders uttalelse i forkant av de ulike kirkelige organers høringer med frist 30. august. Vanligvis uttaler ikke Kirkemøtet seg «på forhånd». Denne utredningen synes å være for viktig til å la vær å legge noen føringer. Hovedsaklig er reaksjonene på utredningen positive. Utredningens åtte prinsipper som legges til grunn for fremtidens politikk på feltet blir positivt omtalt. Det åttende prinsipp om å tåle å bli eksponert for hverandres religiøse uttrykk i det offentlige rom løftes særlig frem. Her øyner kanskje mange en frigjørende mulighet? Men i forlengelsen av rosen er Kirkemøtekomiteen i likhet med Hoem svært kritisk til «...deler av utvalgets historieskrivning om Den norske kirke.» (Sak KM 11/13, s. 3). I forberedelsen til saken foreslo Kirkerådet til og med et niende prinsipp som skulle «...ta hensyn til samfunnets kulturelle og historiske identitet – også der denne er av religiøs karakter – så fremt dette ikke bryter med trosfriheten og andre menneskerettigheter.» (Saksdokument til Kirkerådsmøte 14.-15. mars, KR 17/13, s. 1). Dette ble ikke stående i vedtaket fra Kirkemøtet, men det er tydelig at mange innenfor vår majoritetskirke føler seg irettesatt og/eller tilsidesatt i møte med utredningens innhold. Utredningens fremstilling av Den norske kirke kommer på toppen av skillet mellom stat og kirke i fjor. Da er det fristende å spekulere i om kirken er inne i en følelsesmessig krise: Hva er vi nå? Hva betyr det at vi er en folkekirke? Skal vi strippes for våre nasjonale oppgaver? Tar noen kirken fra oss slik vi kjenner den?
I den offentlige debatt er representanter fra Den norske kirke, fra andre kirkesamfunn og humanistene godt representert. Til nå har debatten dreid seg om mye om historieforståelsen til utvalget, Den norske kirkes unike posisjon i samfunnet og eventuelle endringer i Grunnloven. Påfallende stille er det (som vanlig?) i den offentlige debatt fra alle de andre tros- og livssynsminoritetene. Debatten så langt sier kanskje også noe om hvem som sitter på ressursene. Det blir derfor ekstra spennende og viktig å lese hva minoritetene har å melde i forhold til utredningen.
Utvalgets mandat var enormt omfattende. Men det var ikke å gi en fullstendig historisk fremstilling av kirkens rolle i Norge, og heller ikke å gi en analyse av det religiøse landskap av «...kultur – taus så vel som artikulert, riter, praksiser, tradisjoner, opplevelser, holdninger, emosjoner, sanselige erfaringer, normgrunnlag, verdisystemer og individuelle og kollektive identiteter.» (Sak KM 11/13, s. 2). Her gjelder det å holde tungen rett i munnen og peile seg ut hva som prinsipielt skal drøftes. Utvalget har på flere områder vært ulydige og gått imot sitt eget mandat (ingen endringer av de politiske føringer som lå til grunn fra et samlet Storting. Dag Øistein Endsjø kaller utvalget «Statens ulydige museumsvoktere» i sin artikkel i Nytt Norsk Tidsskrift 2, 2013). Særlig viktig er flertallets forslag til endring av Grunnlovens § 2. I forlengelse av det forslaget om å fjerne det helt absurde, grunnlovsfestede forholdet mellom kongehuset og Den norske kirke (som kongen selv ønsket skulle bli stående). Utvalget har stort sett fulgt bestillingen i forhold til pengene («statens aktivt støttende tros- og livssynspolitikk»), men det er uansett spennende å lese forslagene til løsninger på fordeling av støtte. De gode mediesakene (f.eks. religiøs klesdrakt, vigselsrett og gravferd) er også spennende sett opp mot utvalgets førende prinsipper.
Hva vil alle forslagene bety for Den norske folkekirke? Mye vil endre seg om forslagene til utvalget blir fulgt, særlig i byene hvor mangfoldet er tydeligere og behovet for f.eks. livssynsbetjening på sykehus eller insitusjoner er større. Jeg tviler på at Den norske kirkes medlemmer ville merke mye til eventuelle endringer med det første. Kirken vil fremdeles være kulturbærer og sermonimester for de som ønsker å bruke den til det. I forlengelse av skillet mellom stat og kirke og forslagene fra utvalget er det kanskje større sannsynlighet for at endringene vil medføre en større frihet også for kirken? Vi er ikke lengre eiere av felleskulturen og fellesrommene, slik Eivind Skeie uttrykker det (Åpent brev, Vårt Land 21. januar 2013). Det innebærer selvfølgelig forandring, men også nye muligheter.
Det livssynsåpne samfunn endrer ikke noens trospraksis. Det kommer i beste fall til å legge føringer for vilkårene en del har for å utfolde til tro, men dokumentet er ikke ment å være en inspirasjon til åndelig fordypning. De politiske føringene er ikke avhengig av en utfyllende fremstilling av det religiøse liv. Hvor store praktiske konsekvenser utredningen får gjenstår å se. Utvalget har valgt å gå ut over sitt mandatsområde på flere punkter. Det kommer utredningen styrket ut av. Men kulturministeren greide dessverre å ødelegge spenningen allerede etter overleveringen i januar. Hun torpederte umiddelbart flertallet i utvalget og deres forslag til endring i holdning til religiøse klesplagg. Et flertall på Stortinget har allerede bestemt seg for hvilken politikk som skal følges i dette spørsmålet. Da er det tvilsomt om andre forslag som bryter med den politiske konsensus på Stortinget får gjennomslag. Resultatet av utredningen blir forhåpentligvis en spennende debatt om tros- og livssynspolitikken her til lands. Og en grundig debatt om Den norske kirkes rolle i samfunnet - og ikke minst - egenforståelse som folkekirke. Fra majoritetskirkelig hold går det an å håpe på at de sårede følelsers tid er over og at de viktige ting kommer i fokus. Om Det livssynsåpne samfunn medfører store endringer på kort sikt i lovgivning og politiske vilkår er heller tvilsomt. Men det er et godt og viktig innspill på veien.

